ดัชนีหุ้นภาคเช้าบวก 11.65 จุด
ดัชนีหุ้นภาคเช้าปิดที่ระดับ 891.67 จุด เพิ่มขึ้น 11.65 จุด มูลค่าการซื้อขาย 23,252 ล้านบาท
19 ส.ค. 2553

ดัชนีหุ้นภาคเช้าปิดที่ระดับ 891.67 จุด เพิ่มขึ้น 11.65 จุด มูลค่าการซื้อขาย 23,252 ล้านบาท
ดัชนีหุ้นภาคเช้าของวันที่ 19 ส.ค.  ดัชนีหุ้นบวกแรงนับตั้งแต่เปิดตลาดและปรับตัวบวกจนถึงไปแตะระดับสูงสุดที่ระดับ 892.49 จุด และมาปิดภาคเช้าที่ระดับ 891.67 จุด เพิ่มขึ้น 11.65 จุด หรือ 1.32% มูลค่าการซื้อขาย 23,252 ล้านบาท มีแรงเข้าซื้อหุ้นขนาดใหญ่
นายกวี ชูกิจเกษม ผู้ช่วยกรรมการผู้จัดการ บล.กสิกรไทย กล่าวว่า ดัชนีหุ้นแรงมาจากทุนต่างชาติไหลเข้าลงทุนค่อนข้างแรง นับเป็นกลยุทธ์ปกติของนักลงทุนกลุ่มนี้ จะเห็นได้ว่าก่อนหน้านี้ได้ทยอยเข้าเก็บหุ้นไทยจนมียอดถือครองในสัดส่วนที่มากในระดับหนึ่ง หลังจากนั้นจึงได้ใช้เงินทุนที่เหลือเข้ามาดันราคาเพื่อขายทำกำไร 
ทุนต่างชาติที่เข้ามาเป็นจังหวะเดียวกับในประเทศมีปัจจัยสนับสนุน เช่นกรณี 3G หนุนหุ้นในกลุ่มไอซีที กลุ่มรับเหมามีข่าวโครงการขนาดใหญ่จะเกิดการลงทุนหลังการเมืองเริ่มมีเสถียรภาพ และภาพรวมของนิคมอุตสาหกรรม ปรับตัวดีขึ้นสามารถขายที่ดินได้เพิ่ม รวมถึงกลุ่มพลังงานและปิโตรเคมี
ปัจจัยเหล่านี้ได้สนับสนุนให้ดัชนีหุ้นไทยปรับตัวขึ้นแรงเมื่อเทียบกับตลาดหุ้นในภูมิภาค และในภาคบ่ายมองว่ามีโอกาสปรับตัวได้อีกหากทุนต่างชาติยังไหลเข้ามาลงทุน 
อย่างไรก็ตาม ดัชนีระดับ 910 จุด ถือเป็นราคาเหมาะสมกับพื้นฐาน หากนักลงทุนจะเข้ามาลงทุนระยะนี้ควรสร้างจุดหยุดขาดทุนไว้ด้วย